Ka bai TP, yn pynrung sha ka dor u synsar?
Rupang » Artikel » Ka bai TP, yn pynrung sha ka dor u synsar?
Kaba nyngkong shwa ka wan ka mat, ba kumno u myntri ka tnat rep, u ia kynduh ia ki kharkaia ban iakren halor ka jing iadei bad ka jing pyniaid iew jongki ia u synsar lane ban pynheh dor, namar ba ka sorkar Jylla, ka la ithuh ia utei u mar kum u mar rep.
Nangta ka wan sa kawei pat ka mat bad kata ka long ba ki khar kaia, ki jubab ba ka T.4hajar, kaba ki ju siew ia ka dor jong ka tp, kumta katei kan leit noh sha ka dor jong u synsar bad katei ka dei ka jingkren, kaba da sngew shutia sat, namar ba lada u synsar, u shongdor T.5lak ha ka shi trok, kumta kin ai tam sa T.4 hajar bad katei ka dei ka jingkhein, kaba da sngew samrkhie katlah kat iai.
U myntri, uba mih khmat na ka Constituency jong ki nongrep, ula dei ban lum ban lang ia ki nongrep synsar, ba un iakren ia ki jingeh jongki bad ha kajuh ka por, ula dei ban lum lang ia kitei ki kharkaia, lada u sngew donkam; hynrei ka jingshisha, ka long ba u nongkhaii (khamtam u dkhar), un iai dei hi u nongkhaii, ha kaba lada u ioh mar, un sah ha Shillong bad lada um ioh shuh, ula leit phai sha la shnong bad katei ka dei ka jing shisha kaba paw tyngkrein.
Ki kam kiba kongsan, kiba ka tnat rep ka hap ban leh, ki long ba ka jingthew, ka dei ban iaid lyngba ka jingpeit jong ka tnat rep, ha kaba kam dei ban don ka jing ialeh shutia ia ka jingot kilo (kumba la ju don ba ujor) bad nangta, ngi tip bha, ba u synsar, ha ki nongkhaii, u don bun jait bad u kharkaia dalade hi, ula pynhap kyrdan ia uba shi number, uba ar number, uba lai number bad ter ter bad katei ka dei ka jingshna pisa, kaba ha madan, ha kaba la khyrwait na ki nongrep bapli.
Kam dei tang kata, ka sorkar Jylla, ka dei ban tip, ba katno ka dor jong u synsar ka long ha ka iew jong ka pyrthei, ha ka iew jong ka India bad hangta kan pyn iahap, ia ka iew jong ka Shillong bad lada ka long kumta, ka dor kan kham bha shibun eh.
Hynrei kaba kongsan hi, ka long ba ka sorkar ka dei ban pynshlur, ia u synsar ban pyn donkam ha ki iing jong ki briew, ha ki ophis sorkar Jylla bad sorkar India bad lada ka long kumta, kan shna ruh, sa ka jaka thain ia utei u mar rep bad katei kan long ka jingmyntoi kaba khraw bad kan rah ia ka dor kaba biang shibun. [rms]
Sngewkmen U Conrad, ba kyndat ka Supreme Court ia ka jingkhang dewiong ka NGT Next »